Premierul Marcel Ciolacu a precizat că argumentele privind retragerea Ramonei Chiriac au fost oferite de aceasta și a negat faptul că șefa suspendată a Reprezentanței Comisiei Europene în România ar fi solicitat susținerea pentru funcția de comisar european.
"Doamna Ramona Chiriac a anunțat public de ce anume s-a retras. Nu pot comenta eu o decizie luată de dna Ramona Chiriac care a și anunțat public de ce a făcut acest lucru", a declarat Ciolacu.
Întrebat dacă a solicitat funcția de comisar al României în noul Executiv European, Ciolacu a negat: "Nu am avut o discuție privind comisarul României. Această discuție trebuie să o am cu președintele României, conform CCR, pentru că Președintele este reprezentantul României în Consiliul European unde se negociază portofoliile. România nu știe ce portofoliu de comisar va avea, abia atunci coaliția va nominaliza o persoană", a adăugat liderul PSD.
Ciolacu a mai subliniat că doar prin octombrie ar urma să se contureze portofoliul României în viitorul Executiv european.
Premierul Marcel Ciolacu a precizat că argumentele privind retragerea Ramonei Chiriac au fost oferite de aceasta și a negat faptul că ar fi solicitat susținerea pentru funcția de comisar european.
În căutare de om politic
Chestionat dacă Mihai Tudose este o opţiune să deschidă lista la europarlamentare, Ciolacu a răspuns: "Referitor la Mihai Tudose este o opţiune de deschidere a listei, dar voi hotărî împreună cu domnul Ciucă. Eu îmi doresc ca listele să fie deschise de reprezentanţi ai celor două partide. Cred că cele două partide au destui oameni competenţi care să deschidă această listă".
De altfel, surse social-democrat au precizat că Tudose e prima opțiune în prezent pentru deschiderea listei pentru PE.